Miârs di
personis si son dadis dongje intes dôs citâts dal Paîs Basc là
che ai 31 di Març si son tignudis lis celebrazions principâls pal
Aberri Eguna, la Zornade de Patrie Basche. Inte place gnove (Plaza
Barria) di Bilbo / Bilbao si è tignude la manifestazion inmaneade
dal PNV, partît che cumò al à in man il guvier de Comunitât
Autonome Basche. Achì il teme centrâl dai discors uficiâi al è
stât chel de crisi economiche e sociâl che e tocje ancje chest blec
de Europe. Frontâ cheste situazion e je la prioritât dal guvier
basc, al à spiegât il president dal esecutîf Iñigo Urkullu, che
al à però rivendicât ancje il dirit a otignî un gnûf status
dentri dal stât spagnûl di otignî par mieç di un confront
paritari cun Madrid. Se i riferiments ae crisi no son mancjâts, al è
stât il teme de indipendence chel plui batût inta chê altre
manifestazion pal Aberri Eguna che si è tignude invezit a Iruñea /
Pamplona. La celebrazion e je stade coordenade de rêt
Independentistak cu la partecipazion maioritarie dai moviments de
çampe indipendentiste basche tant che EH Bildu e Sortu. O sin
indipendentiscj parcè che o sin realiscj, a àn dite i oratôrs,
parcè che o savìn che al è plui facil fâ sù une vere democrazie
intun gnûf stât basc che no dentri dai stâts spagnûl e francês.
Tancj ancje i riferiments ae situazion dai militants bascs
impresonâts, segnâts de emozion pe gnove a pene rivade di Parîs de
muart dal presonîr Xabier López Peña.
Font:
Gara, 01/04/13
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn kac_Latn